Document ID: 32013D0034

Reference:
18.1.2013
SK
Úradný vestník Európskej únie
L 14/19
ROZHODNUTIE RADY 2013/34/SZBP
zo 17. januára 2013
o vojenskej misii Európskej únie na podporu výcviku ozbrojených síl Mali (EUTM Mali)
RADA EURÓPSKEJ ÚNIE,
so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
so zreteľom na návrh vysokej predstaviteľky Únie pre zahraničné veci a bezpečnostnú politiku,
keďže:
(1)
Dňa 23. júla 2012 Rada konštatovala, že dramatické zmeny v Mali si vyžadujú, aby Únia preskúmala opatrenia, ktoré by mala prijať na podporu obnovenia demokratickej vlády a právneho štátu na celom území Mali. Požiadala vysokú predstaviteľku Únie pre zahraničné veci a bezpečnostnú politiku (VP) a Komisiu, aby v záujme reakcie na meniacu sa situáciu predložili konkrétne návrhy opatrení Únie vo viacerých oblastiach.
(2)
Listom z 18. septembra 2012 požiadal prezident Malijskej republiky o podporu Únie v záujme obnovenia územnej celistvosti Mali.
(3)
Bezpečnostná rada Organizácie Spojených národov vo svojej rezolúcii 2071 (2012) z 12. októbra 2012 o situácii v Mali vyjadrila vážne obavy z dôsledkov nestability severnej časti Mali pre región a širšiu oblasť a zdôraznila, že zachovanie stability v celom regióne Sahel vyžaduje rýchlu reakciu, a vyzvala medzinárodných partnerov vrátane Únie, aby poskytli pomoc, odborné poradenstvo, výcvik a podporu pri budovaní kapacít ozbrojeným a bezpečnostným silám Mali.
(4)
Rada vo svojich záveroch z 15. októbra 2012 požiadala, aby sa urýchlene vykonali a zintenzívnili práce na plánovaní prípadnej vojenskej misie v rámci spoločnej bezpečnostnej a obrannej politiky (SBOP), a to najmä vypracovaním koncepcie krízového riadenia týkajúcej sa reorganizácie a výcviku malijských obranných síl, a aby sa pritom zohľadnili podmienky potrebné pre úspech takejto misie vrátane úplnej podpory malijských orgánov a vymedzenia stratégie ukončenia misie.
(5)
V záveroch z 19. novembra 2012 Rada uvítala predloženie koncepcie krízového riadenia zo strany VP a vyzvala príslušné pracovné skupiny, aby túto koncepciu urýchlene preskúmali v záujme jej schválenia na zasadnutí Rady v decembri 2012.
(6)
Dňa 10. decembra 2012 Rada schválila koncepciu krízového riadenia pre prípadnú vojenskú výcvikovú misiu v Mali v rámci SBOP. Rada zdôraznila, že misia v Mali by bola podstatným prvkom v komplexnom prístupe Únie vypracovanom v stratégii pre bezpečnosť a rozvoj v regióne Sahel.
(7)
Dňa 24. decembra 2012 prezident Malijskej republiky zaslal VP pozývací list, v ktorom uvítal nasadenie vojenskej výcvikovej misie EÚ v Mali.
(8)
Politický a bezpečnostný výbor (PBV) by mal pod vedením Rady a VP vykonávať politickú kontrolu nad vojenskou misiou Únie, poskytovať jej strategické vedenie a prijímať príslušné rozhodnutia v súlade s článkom 38 tretím odsekom Zmluvy o Európskej únii (Zmluvy o EÚ).
(9)
Je potrebné prerokovať a uzavrieť medzinárodné dohody týkajúce sa postavenia jednotiek a zamestnancov EÚ a účasti tretích štátov na misiách Únie.
(10)
Prevádzkové výdavky vyplývajúce z tohto rozhodnutia, ktoré majú vojenské alebo obranné dôsledky, by mali hradiť členské štáty podľa článku 41 ods. 2 Zmluvy o EÚ a v súlade s rozhodnutím Rady 2011/871/SZBP z 19. decembra 2011, ktorým sa ustanovuje mechanizmus správy financovania spoločných nákladov na operácie Európskej únie s vojenskými alebo obrannými dôsledkami (Athena) (1).
(11)
V súlade s článkom 5 Protokolu o postavení Dánska, ktorý je pripojený k Zmluve o EÚ a Zmluve o fungovaní Európskej únie (ZFEÚ), sa Dánsko nezúčastňuje na vypracúvaní a vykonávaní rozhodnutí a opatrení Únie s obrannými dôsledkami. Keďže sa Dánsko na vykonávaní tohto rozhodnutia nezúčastňuje, nezúčastňuje sa ani na financovaní tejto misie,
PRIJALA TOTO ROZHODNUTIE:
Článok 1
Misia
1.   Únia realizuje vojenskú výcvikovú misiu (EUTM Mali), ktorej účelom je poskytnúť na juhu Mali vojenské a výcvikové poradenstvo malijským ozbrojeným silám (MAF) operujúcim pod dohľadom legitímnych civilných orgánov s cieľom prispieť k obnove ich vojenských spôsobilostí a tak im umožniť viesť vojenské operácie, ktorých cieľom je obnoviť územnú celistvosť Mali a znížiť hrozbu, ktorú predstavujú teroristické skupiny. Misia EUTM Mali sa nezúčastňuje na bojových operáciách.
2.   Cieľom misie EUTM Mali je reagovať na operačné potreby MAF poskytovaním:
a)
výcviku na podporu MAF;
b)
výcviku a poradenstva v oblasti velenia a kontroly, logistického reťazca a ľudských zdrojov rovnako ako prípravy v oblasti medzinárodného humanitárneho práva, civilnej ochrany a ľudských práv.
3.   Misia EUTM Mali sa sústreďuje na posilňovanie podmienok pre riadnu politickú kontrolu legitímnymi civilnými orgánmi MAF.
4.   Misia EUTM Mali svoju činnosť vykonáva v úzkej koordinácii s ďalšími aktérmi podporujúcimi MAF, predovšetkým s Organizáciou Spojených národov (OSN) a Hospodárskym spoločenstvom západoafrických štátov (ECOWAS).
Článok 2
Vymenovanie veliteľa misie EÚ
1.   Za veliteľa misie EÚ sa týmto vymenúva brigádny generál François LECOINTRE.
2.   Veliteľ misie EÚ vykonáva funkciu veliteľa operácie EÚ a veliteľa ozbrojených síl EÚ.
Článok 3
Ustanovenie veliteľstva misie
1.   Veliteľstvo misie EUTM Mali sa nachádza v Mali. Vykonáva funkcie operačného veliteľstva a vojenského veliteľstva.
2.   Veliteľstvo misie zahŕňa podpornú bunku v Bruseli.
Článok 4
Plánovanie a začatie misie EUTM Mali
Rozhodnutie o začatí EUTM Mali prijíma Rada po schválení plánu misie a pravidiel nasadenia.
Článok 5
Politická kontrola a strategické vedenie
1.   Politickú kontrolu a strategické vedenie misie EUTM Mali vykonáva PBV pod vedením Rady a VP. Rada týmto poveruje PBV prijať príslušné rozhodnutia v súlade s článkom 38 Zmluvy o EÚ. Toto poverenie zahŕňa právomoc meniť a dopĺňať dokumenty, ktoré sa týkajú plánovania, vrátane plánu misie a štruktúry velenia. Toto poverenie tiež zahŕňa právomoci prijímať rozhodnutia o vymenovaní následných veliteľov misie EÚ. Právomoc rozhodovať o cieľoch a ukončení misie EUTM Mali si ponecháva Rada.
2.   PBV pravidelne podáva správy Rade.
3.   PBV pravidelne dostáva správy od predsedu Vojenského výboru EÚ (VVEÚ) o vykonávaní misie EUTM Mali. PBV môže v prípade potreby na svoje zasadnutia pozvať veliteľa misie EÚ.
Článok 6
Vojenské vedenie
1.   VVEÚ zabezpečí monitorovanie riadneho priebehu misie EUTM Mali, za ktorú zodpovedá veliteľ misie EÚ.
2.   VVEÚ pravidelne dostáva správy od veliteľa misie EÚ. Vojenský výbor môže v prípade potreby pozvať veliteľa misie EÚ na svoje zasadnutia.
3.   Predseda VVEÚ je hlavnou kontaktnou osobou pre veliteľa misie EÚ.
Článok 7
Jednotnosť reakcie EÚ a koordinácia
1.   VP zabezpečuje vykonávanie tohto rozhodnutia a tiež jeho jednotnosť s vonkajšou činnosťou Únie ako celku vrátane vykonávania rozvojových programov Únie.
2.   Bez toho, aby bola dotknutá štruktúra velenia, vedúci delegácie Únie v Bamaku poskytuje v úzkej koordinácii s koordinátorom EÚ pre región Sahel veliteľovi misie EÚ miestne politické poradenstvo.
3.   Misia EUTM Mali vykonáva svoju činnosť v úzkej koordinácii s misiou Únie v rámci SBOP v Nigeri (EUCAP SAHEL Niger) s cieľom preskúmať možné synergie.
4.   Misia EUTM Mali koordinuje svoje aktivity s bilaterálnymi aktivitami členských štátov v Mali, ako aj inými medzinárodnými aktérmi v regióne, predovšetkým OSN a Africkou úniou (AÚ), ECOWAS a s bilaterálnymi aktérmi vrátane Spojených štátov amerických a Kanady a s kľúčovými regionálnymi aktérmi.
Článok 8
Účasť tretích štátov
1.   Bez toho, aby bola dotknutá autonómia rozhodovania Únie a jej jednotný inštitucionálny rámec, a v súlade s príslušnými usmerneniami Európskej rady sa môžu tretie štáty vyzvať, aby sa zúčastnili na misii EUTM Mali.
2.   Rada týmto poveruje PBV, aby vyzval tretie štáty na poskytnutie príspevku a aby podľa odporúčania veliteľa misie EÚ a VVEÚ prijal príslušné rozhodnutia o prijatí navrhovaných príspevkov.
3.   Podrobné podmienky týkajúce sa účasti tretích štátov sa ustanovia v dohodách, ktoré sa uzatvoria v súlade s článkom 37 Zmluvy o EÚ a v súlade s postupom ustanoveným v článku 218 ZFEÚ. Ak Únia a tretí štát uzatvorili dohodu ustanovujúcu rámec účasti tohto tretieho štátu na misiách krízového riadenia Únie, uplatňujú sa v súvislosti s misiou EUTM Mali ustanovenia takejto dohody.
4.   Tretie štáty, ktoré významným spôsobom prispievajú k misii EUTM Mali, majú z hľadiska každodenného riadenia misie EUTM Mali rovnaké práva a povinnosti ako členské štáty, ktoré sa na misii EUTM Mali zúčastňujú.
5.   Rada týmto poveruje PBV, aby prijal príslušné rozhodnutia o zriadení výboru prispievateľov, ak by tretie štáty poskytli významné vojenské príspevky.
Článok 9
Postavenie zamestnancov pod vedením EÚ
Postavenie jednotiek a zamestnancov pod vedením EÚ vrátane výsad, imunít a iných záruk potrebných na splnenie a hladký priebeh ich misie sa dohodne v súlade s postupom ustanoveným v článku 37 Zmluvy o EÚ a v súlade s postupom ustanoveným v článku 218 ZFEÚ.
Článok 10
Finančné dojednania
1.   Spoločné náklady misie EUTM Mali sa spravujú v súlade s rozhodnutím 2011/871/SZBP.
2.   Finančná referenčná suma na spoločné náklady misie EUTM Mali je 12,3 milióna EUR. Percentuálny podiel referenčnej sumy uvedený v článku 25 ods. 1 rozhodnutia 2011/871/SZBP je 50 % a percentuálny podiel pre záväzok uvedený v článku 32 ods. 3 rozhodnutia 2011/871/SZBP je 70 %.
Článok 11
Sprístupnenie informácií
1.   VP je oprávnený v prípade potreby a v súlade s potrebami misie EUTM Mali poskytovať tretím štátom pridruženým k tomuto rozhodnutiu utajované skutočnosti EÚ, ktoré sa vypracovali na účely misie EUTM Mali, v súlade s rozhodnutím Rady 2011/292/EÚ z 31. marca 2011 o bezpečnostných predpisoch na ochranu utajovaných skutočností EÚ (2):
a)
do stupňa utajenia stanoveného v uplatniteľných dohodách o bezpečnosti informácií uzavretých medzi Úniou a dotknutým tretím štátom alebo
b)
do stupňa utajenia „CONFIDENTIEL UE/EU CONFIDENTIAL“ v iných prípadoch.
2.   VP je v súlade s rozhodnutím 2011/292/EÚ tiež oprávnený v súlade s operačnými potrebami misie EUTM Mali poskytovať OSN a ECOWAS-u utajované skutočnosti EÚ vypracované na účely misie EUTM Mali, a to do stupňa utajenia „RESTREINT UE/EU RESTRICTED“. Na tento účel sa medzi VP a príslušnými orgánmi OSN a ECOWAS-u vypracujú dohody.
3.   V prípade špecifickej a bezodkladnej operačnej potreby je VP tiež oprávnený sprístupniť v súlade s rozhodnutím 2011/292/EÚ hostiteľskému štátu akékoľvek utajované skutočnosti EÚ do stupňa utajenia „RESTREINT UE/EU RESTRICTED“, ktoré boli vypracované na účely misie EUTM Mali. Na tento účel sa medzi VP a príslušnými orgánmi hostiteľského štátu vypracujú dohody.
4.   VP je oprávnený sprístupniť tretím štátom pridruženým k tomuto rozhodnutiu akékoľvek neutajované dokumenty EÚ, ktoré sa týkajú rokovaní Rady o misii EUTM Mali a na ktoré sa vzťahuje povinnosť zachovávať služobné tajomstvo podľa článku 6 ods. 1 rokovacieho poriadku Rady (3).
5.   VP môže právomoci uvedené v odsekoch 1 až 4, ako aj spôsobilosť uzavrieť dohody uvedené v odsekoch 2 a 3 delegovať na personál Európskej služby pre vonkajšiu činnosť a/alebo na veliteľa misie EÚ.
Článok 12
Nadobudnutie účinnosti a ukončenie
1.   Toto rozhodnutie nadobúda účinnosť dňom jeho prijatia.
2.   Mandát misie EUTM Mali sa ukončí 15 mesiacov po prijatí rozhodnutia Rady o začatí misie EUTM Mali.
3.   Toto rozhodnutie sa zrušuje odo dňa uzatvorenia veliteľstva misie v súlade s odsúhlasenými plánmi na ukončenie misie EUTM Mali a bez toho, aby boli dotknuté postupy týkajúce sa auditu a predkladania účtov o misii EUTM Mali ustanovené v rozhodnutí 2011/871/SZBP.
V Bruseli 17. januára 2013
Za Radu
predsedníčka
C. ASHTON
(1)  Ú. v. EÚ L 343, 23.12.2011, s. 35.
(2)  Ú. v. EÚ L 141, 27.5.2011, s. 17.
(3)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).

Summary:
Výcviková misia EÚ v Mali (EUTM Mali)
Výcviková misia EÚ v Mali (EUTM Mali)
 
ZHRNUTIE K DOKUMENTU:
Rozhodnutie 2013/34/SZBP – vojenská misia EÚ na podporu výcviku ozbrojených síl Mali
AKÝ JE CIEĽ TOHTO ROZHODNUTIA?
Povoľuje sa ním vojenská misia EÚ na pomoc pri výcviku ozbrojených síl Mali (MAF) s cieľom obnoviť vojenské spôsobilosti Mali a umožniť mu viesť vojenské operácie na obnovenie jeho územnej celistvosti a zníženie hrozby, ktorú predstavujú teroristické skupiny.
HLAVNÉ BODY
Rezolúcia Organizácie Spojených národov 2071 (2012)Táto rezolúcia z roku 2012 o situácii v Mali obsahovala výzvu pre medzinárodných partnerov vrátane EÚ, aby poskytli ozbrojeným a bezpečnostným silám Mali pomoc, odborné poradenstvo, výcvik a podporu pri budovaní kapacít. Rozhodnutie je odpoveďou na túto výzvu.Ciele
Mandát misie EUTM Mali bol obnovený štyrikrát, naposledy v marci 2020 rozhodnutím (SZBP) 2020/434, ktorým sa zároveň mení zameranie strategických cieľov misie tak, aby nimi bolo:prispievať k zlepšovaniu spôsobilostí MAF pod kontrolou legitímnych civilných orgánov Mali tým, že sa MAF poskytne:vojenské poradenstvo, výcvik vrátane výcviku pred nasadením, vzdelávanie a odborné vedenie prostredníctvom podpory bez výkonnej právomoci až po taktickú úroveň,čo by malo misii EUTM Mali umožniť sledovanie činnosti MAF a monitorovanie ich výkonnosti a správania, a to aj so zreteľom na ľudské práva a medzinárodné humanitárne právo, podporovať skupinu G5 Sahel prostredníctvom zabezpečenia operatívnosti spoločných ozbrojených síl skupiny G5 Sahel a národných ozbrojených síl v krajinách skupiny G5 Sahel.Súčasťou rozhodnutia je aj zvýšené indikatívne pridelenie rozpočtových prostriedkov pre misiu vo výške 133,7 milióna eur na obdobie štyroch rokov od 19. mája 2020 do 18. mája 2024.
Činnosti
Činnosti misie EUTM Mali sa realizujú v štyroch oblastiach:výcvik malijských vojenských jednotiek, poradenstvo pre MAF na všetkých úrovniach, prispievanie k zlepšeniu vojenského vzdelávacieho systému, od škôl až po ministerskú úroveň, poskytovanie poradenstva a výcviku veliteľstvu spoločných ozbrojených síl skupiny G5 Sahel.Politická a strategická kontrolaPolitické a strategické vedenie misie EUTM Mali vykonáva Politický a bezpečnostný výbor (PBV) pod vedením Rady a vysokého predstaviteľa Únie pre zahraničné veci a bezpečnostnú politiku. Rada udeľuje PBV určité právomoci vrátane právomocí:meniť dokumenty, ktoré sa týkajú plánovania, vrátane plánu misie a štruktúry velenia,prijímať rozhodnutia o vymenovaní následných veliteľov misie EÚ. PBV musí podávať Rade pravidelné správy. Vojenský výbor EÚ monitoruje riadny priebeh misie EUTM Mali, za ktorú zodpovedá veliteľ misie EÚ.
ODKEDY SA ROZHODNUTIE UPLATŇUJE?
Uplatňuje sa od 17. januára 2013. Platnosť rozhodnutia bola rozhodnutím (SZBP) 2020/434 predĺžená do 18. mája 2024.
KONTEXT
EÚ prijala ako súčasť svojej zahraničnej politiky, konkrétne spoločnej bezpečnostnej a obrannej politiky EÚ, stratégiu pre bezpečnosť a rozvoj v regióne Sahel (ktorá sa vzťahuje na Mauretániu, Mali a Niger a časti Burkiny Faso a Čadu).
Ďalšie informácie:EUTM Mali – o nás (EUTM Mali).
HLAVNÉ DOKUMENTY
Rozhodnutie Rady 2013/34/SZBP zo 17. januára 2013 o vojenskej misii Európskej únie na podporu výcviku ozbrojených síl Mali (EUTM Mali) (Ú. v. EÚ L 14, 18.1.2013, s. 19 – 21)
Následné zmeny rozhodnutia 2013/34/SZBP boli zapracované do pôvodného textu. Toto konsolidované znenie slúži len na dokumentačné účely.
Rozhodnutie Rady (SZBP) 2020/434 z 23. marca 2020 ktorým sa mení rozhodnutie 2013/34/SZBP o vojenskej misii Európskej únie na podporu výcviku ozbrojených síl ozbrojených síl Mali (EUTM Mali) (Ú. v. EÚ L 89, 24.3.2020, s. 1 – 3)
SÚVISIACE DOKUMENTY
Rozhodnutie Rady (SZBP) 2015/528 z 27. marca 2015, ktorým sa ustanovuje mechanizmus správy financovania spoločných nákladov na operácie Európskej únie s vojenskými alebo obrannými dôsledkami (Athena) a ktorým sa zrušuje rozhodnutie 2011/871/SZBP (Ú. v. EÚ L 84, 28.3.2015, s. 39 – 63)
Posledná aktualizácia 06.03.2020